रांची : कोरोना वायरस के चलते लगे लॉकडाउन के कारण सबकुछ बंद है।
मिठाई के शौकीनों को बाजार की बनी मिठाई नहीं मिल पा रही है।
झारखंड के रांची में शहर के लोग करीब दो महीने बाद अपनी मनपसंद दुकान की मिठाई और रेस्तरां के व्यंजन का स्वाद ले सकेंगे।
रांची जिला प्रशासन ने शहर की 22 मिठाई दुकानों को खोलने की अनुमति दे दी है। 32 होटल और रेस्तरां भी खोले जाएंगे। मिठाई दुकान से सिर्फ काउंटर सेल और होटल रेस्तरां वालों को सिर्फ होम डिलीवरी करने की अनुमति दी गई है।
मिठाई दुकान और होटल-रेस्तरां में बैठकर खाने की अनुमति नहीं दी गई है। ऐसा करने पर कार्रवाई की जाएगी।
इन शर्तों को पूरा करना होगा:
मिठाई दुकान या रेस्तरां खोलने वालों के लिए कुछ शर्तें भी लगाई गई हैं।
रेस्तरां संचालकों को न्यूनतम कर्मचारियों की सेवा लेनी होगी।
उन्हें कर्मचारियों का स्थानीय पता, संपर्क नंबर की सूची लगानी होगी।
सभी कर्मचारियों को कार्यस्थल पर ही रखना होगा।
प्रतिष्ठानों को हर दिन सेनेटाइज करना होगा। कर्मचारियों की स्क्रीनिंग सरकारी नियमों के अनुसार कराना होगा।
50 वर्ष से अधिक के कर्मचारी और जिनका स्वास्थ्य ठीक नहीं है, उन्हें काम पर नहीं लगाना होगा। प्रतिष्ठानों में कर्मचारियों के बीच एक मीटर की दूरी बनाए रखनी होगी।
पांच से अधिक व्यक्ति को एक साथ खड़ा रहने की अनुमति नहीं होगी।
प्रवेश स्थल पर थर्मल स्कैनर और सेनेटाइजर रखना होगा। कर्मचारियों और दुकान पर आने वालों की थर्मल स्क्रीनिंग अनिवार्य होगा।